אדוארד יו סימפסון

אדוארד יו סימפסון (באנגלית: Edward Hugh Simpson; 10 בדצמבר 1922 – 5 בפברואר 2019) היה מפענח צפנים, סטטיסטיקאי ועובד ציבור בריטי. הוא נודע בעיקר בזכות תיאורו של פרדוקס סימפסון בשנת 1951, וכן בזכות תרומותיו למדד סימפסון ולפיתוח שיטות פענוח צפנים במהלך מלחמת העולם השנייה.

סימפסון נחשף לראשונה לעקרונות הסטטיסטיקה מתמטית בעת ששירת כמפענח צפנים בבלצ'לי פארק (1942–1945). את המאמר "The Interpretation of Interaction in Contingency Tables" כתב כסטודנט לתארים מתקדמים באוניברסיטת קיימברידג' בשנת 1946, בהנחיית מוריס ברטלט. המאמר פורסם בשנת 1951 בכתב העת Journal of the Royal Statistical Society לבקשתו של ברטלט, שרצה לצטט אותו. המאמר דן בתופעה שלימים נודעה בשם פרדוקס סימפסון או אפקט יול–סימפסון.

פרדוקס זה משמש בהוראת סטטיסטיקה כדי להמחיש את הזהירות הנדרשת בעת פרשנות סטטיסטית של נתונים. הפרדוקס הוזכר בפרק ששודר בשנת 2009 בסדרת הפשע האמריקאית מספ7ים, וכן – באופן אירוני – בפרק של סדרת האנימציה משפחת סימפסון.

תובנה מועילה שהציע סימפסון לגבי התנהגות מצטברת של שכר מורים כונתה בשם "ההיסט" של סימפסון (Simpson's Drift).

 ביוגרפיה 
סימפסון נולד בצפון אירלנד וגדל בעיירה בלימנה שבמחוז אנטרים. הוא למד ב-Coleraine Academical Institution ולאחר מכן השלים תואר ראשון במתמטיקה בהצטיינות באוניברסיטת המלכה בבלפסט בשנת 1942, בגיל 19.

 קריירה צבאית 
בסתיו 1942, במהלך מלחמת העולם השנייה, גויס סימפסון לבלצ'לי פארק, שם עבד כמפענח צפנים במחלקה הימית האיטלקית. לאחר ההתקדמות בזירה האיטלקית ב-1943, מונה לראש צוות JN-25, שעסק בניתוח תקשורת מוצפנת של הצי הקיסרי היפני. עבודתו של סימפסון תרמה למאמץ בעלות הברית – ובפרט לצי ארצות הברית – בפיצוח צופן JN-25, והיוותה חלק מהמאמץ המודיעיני בזירת האוקיינוס השקט.

 קריירה אזרחית 
לאחר המלחמה, בין השנים 1945–1947, למד לדוקטורט בסטטיסטיקה מתמטית בקולג' כריסט, קיימברידג', בהנחיית מוריס ברטלט. בשנת 1947 הצטרף לשירות המדינה הבריטי, תחילה במשרד החינוך, ובהמשך עבד גם באוצר, ביחידת הקשר לחינוך של חבר העמים הבריטי, וכמזכיר אישי ללורד היילשם בתפקידיו כלורד נשיא המועצה והלורד שומר החותם. בין השנים 1973–1982 כיהן כסגן מזכיר במשרד החינוך והמדע.

בשנת 1976 הוענק לו תואר חבר במסדר האמבט (CB) כהוקרה על תרומתו לשירות הציבורי. לאחר פרישתו ב-1982, המשיך לעסוק בתחום החינוך, בין היתר כיושב ראש הפאנל הלאומי להערכת תוכניות לימודים (1983–1995), כחבר במועצות המנהלים של אוניברסיטת ברמינגהאם ואוניברסיטת ווריק, וכיושב ראש מועצת המנהלים של Dixon's City Technology College שבברדפורד (1989–1999).

 תרומות מדעיות 
בשנת 1949 פרסם סימפסון מאמר בכתב העת Nature על מדידת גיוון, שהוביל לפיתוח מדד סימפסון – מדד סטטיסטי המשמש באקולוגיה, כלכלה וגנטיקה למדידת גיוון או ריכוז.

בשנת 1951 פרסם את המאמר "The Interpretation of Interaction in Contingency Tables" בכתב העת Journal of the Royal Statistical Society, שבו תיאר את התופעה שנודעה לימים כפרדוקס סימפסון. פרדוקס זה מדגים כיצד מגמות סטטיסטיות בתוך תתי-קבוצות עלולות להתהפך כאשר מאחדים את הנתונים, והוא משמש ככלי חשוב בהוראת סטטיסטיקה וחשיבה ביקורתית.

בשנותיו המאוחרות, בגיל 95, תרם שני פרקים לספר The Turing Guide (2017), שעסקו בתהליך Banburismus – שיטה שפיתח אלן טיורינג לפענוח צפנים במהלך המלחמה.

 חייו האישיים 
בשנת 1947 נישא לרבקה גיבסון, שעבדה אף היא במחלקה הימית האיטלקית ב-GCHQ במהלך המלחמה. לשניים נולדו בן ובת, ולימים היו להם ארבעה נכדים. רבקה נפטרה בשנת 2012, וסימפסון נפטר באנגליה בשנת 2019, בגיל 96.

 ראו גם
 פרדוקס סימפסון
 מדד סימפסון
 קישורים חיצוניים 
 רשומת הכבוד של סימפסון בבלצ'לי פארק
 הספד מאוניברסיטת קיימברידג'

 הערות שוליים 

סימפסון
סימפסון
סימפסון
סימפסון
סימפסון
סימפסון
סימפסון
סימפסון